title: Togra le haghaidh CINNEADH ÓN gCOMHAIRLE lena n-údaraítear do Bhallstáit an Aontais Eorpaigh, ar mhaithe leis an Aontas Eorpach, glacadh le haontachas Iamáice le Coinbhinsiún na Háige 1980 ar na Gnéithe Sibhialta a bhaineann le Fuadach Idirnáisiúnta Leanaí

text:
               AN COIMISIÚN EORPACH
            An Bhruiséil,6.7.2021
            COM(2021) 363 final
            2021/0179(NLE)
            Togra le haghaidh
            CINNEADH ÓN gCOMHAIRLE
            lena n‑údaraítear do Bhallstáit an Aontais Eorpaigh, ar mhaithe leis an Aontas Eorpach, glacadh le haontachas Iamáice le Coinbhinsiún na Háige 1980 ar na Gnéithe Sibhialta a bhaineann le Fuadach Idirnáisiúnta Leanaí

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Is é is aidhm do Choinbhinsiún na Háige an 25 Deireadh Fómhair 1980 ar na Gnéithe Sibhialta a bhaineann le Fuadach Idirnáisiúnta Leanaí (dá ngairtear: ‘Coinbhinsiún na Háige 1980’), a dhaingnigh 101 tír go dtí seo, lena n‑áirítear Ballstáit uile an Aontais Eorpaigh, an status quo a thabhairt ar ais go pras trí leanaí a aistríodh nó a coinníodh go héagórach a thabhairt ar ais trí chóras comhair i measc na n‑údarás lárnach a cheapfaidh a bPáirtithe Conarthacha.

                  I bhfianaise gur cuid riachtanach de bheartas an Aontais Eorpaigh é fuadach leanaí a chosc chun cearta an linbh a chur chun cinn, tá an tAontas Eorpach gníomhach ar an leibhéal idirnáisiúnta chun cur i bhfeidhm Choinbhinsiún na Háige 1980 a fheabhsú agus molann sé do thríú Stáit aontú leis.

                  An 24 Feabhra 2017, thaisc Iamáice an ionstraim maidir le haontachas le Coinbhinsiún na Háige 1980. Tháinig an Coinbhinsiún i bhfeidhm in Iamáice an 5 Bealtaine 2017.

                  Sonraítear in Airteagal 38(4) de Choinbhinsiún na Háige 1980 go mbeidh feidhm ag an gCoinbhinsiún idir an tír aontach agus na Stáit Chonarthacha sin a mbeidh sé dearbhaithe acu go nglacann siad leis an aontachas.

                  Ar thionscnamh an Choimisiúin, chuathas i gcomhairle le Cúirt Bhreithiúnas an Aontais Eorpaigh a dhearbhaigh gurb ann d’inniúlacht eisiach an Aontais maidir le glacadh le haontachas tríú Stát le Coinbhinsiún na Háige 1980.

                  An 14 Deireadh Fómhair 2014, luadh i dTuairim 1/13 ó Chúirt Bhreithiúnais an Aontais Eorpaigh go gcuimsítear le hinniúlacht eisiach an Aontais Eorpaigh glacadh le haontachas tríú stát le Coinbhinsiún na Háige 1980 ar na Gnéithe Sibhialta a bhaineann le Fuadach Idirnáisiúnta Leanaí.

                  D’áitigh an Chomhairle go raibh gá le haonfhoirmeacht ar an ábhar ar leibhéal an Aontais Eorpaigh chun go seachnófar géométrie variable i measc na mBallstát.

                  I bhfianaise go dtagann an tsaincheist maidir le fuadach idirnáisiúnta leanaí faoi inniúlacht eisiach sheachtrach an Aontais Eorpaigh, ní mór an cinneadh cibé acu a ghlacfar nó nach nglacfar le haontachas Iamáice a dhéanamh ar leibhéal an Aontais trí bhíthin cinneadh ón gComhairle. Dá bhrí sin, ba cheart do Bhallstáit an Aontais Eorpaigh an dearbhú glactha maidir le haontachas Iamáice a thaisceadh ar mhaithe leis an Aontas Eorpach.

                  I gcás go nglacfaidh Bhallstáit an Aontais Eorpaigh leis an aontachas bheadh Coinbhinsiún na Háige 1980 infheidhme idir Iamáice agus Ballstáit an Aontais seachas an Danmhairg.

               •Comhsheasmhacht le forálacha beartais atá sa réimse beartais cheana

                  Maidir le fuadach leanaí arna dhéanamh ag tuismitheoir, is é atá i gCoinbhinsiún na Háige 1980 contrapháirt idirnáisiúnta Rialachán Uimh. 2201/2003 ón gComhairle (ar a dtugtar Rialachán IIa na Bruiséile) arb é is bunchloch do chomhar breithiúnach an Aontais Eorpaigh é in ábhair maidir le pósadh agus in ábhair a bhaineann le freagracht tuismitheora.

                  Ar cheann de phríomhchuspóirí an Rialacháin tá fuadach leanaí a dhíspreagadh idir na Ballstáit trí nósanna imeachta a bhunú chun a áirithiú go dtugtar an leanbh ar ais go pras go dtí an Ballstát ina bhfuil gnáthchónaí air nó uirthi. Chuige sin, in Airteagal 11 de Rialachán IIa na Bruiséile, ionchorpraítear an nós imeachta a leagtar síos i gCoinbhinsiún na Háige 1980 agus comhlánaítear é trí roinnt de na gnéithe atá ann a shoiléiriú, go háirithe gnéithe a bhaineann le héisteacht an linbh, leis an tréimhse ama chun cinneadh a dhéanamh tar éis iarratas ar an leanbh a thabhairt ar ais a bheith taiscthe agus leis an bhforas gan an leanbh a thabhairt ar ais. Tugtar isteach leis freisin forálacha lena rialaítear orduithe atá ar neamhréir le chéile chun an leanbh a thabhairt ar ais nó gan é a thabhairt ar ais, orduithe arna n‑eisiúint i mBallstáit éagsúla.

                  Ar an leibhéal idirnáisiúnta, tacaíonn an tAontas Eorpach le haontachas tríú Stáit le Coinbhinsiún na Háige 1980 ionas go mbeidh a Bhallstáit in ann brath ar chreat coiteann dlíthiúil chun dul i ngleic le fuadaigh idirnáisiúnta leanaí.

                  Tá 18 gCinneadh ón gComhairle glactha cheana idir Meitheamh 2015 agus Feabhra 2019 chun glacadh le haontachas 26 thríú tír le Coinbhinsiún na Háige 1980 maidir le Fuadach Idirnáisiúnta Leanaí (Maracó, Singeapór, Cónaidhm na Rúise, an Albáin, Andóra, na Séiséil, an Airméin, Poblacht na Cóiré, an Chasacstáin, Peiriú, an tSeoirsia, an Afraic Theas, an tSile, an Íoslainn, na Bahámaí, Panama, Uragua, an Cholóim, an tSalvadóir agus San Mairíne, an Phoblacht Dhoiminiceach, an Bhealarúis, an Úisbéiceastáin, Hondúras, Eacuadór agus an Úcráin)
                     1
                  .

               •Comhsheasmhacht le beartais eile de chuid an Aontais

                  Is léir go bhfuil nasc idir an togra seo agus an cuspóir ginearálta a chumhdaítear in Airteagal 3 den Chonradh ar an Aontas Eorpach chun cearta an linbh a chosaint. Ceapadh córas Choinbhinsiún na Háige 1980 chun an leanbh a chosaint ar na héifeachtaí díobhálacha a bhaineann le fuadach arna dhéanamh ag tuismitheoir agus chun a áirithiú go mbeidh an leanbh in ann teagmháil a choinneáil leis an mbeirt tuismitheoirí, cur i gcás trí fheidhmiú éifeachtach na gceart rochtana a áirithiú.

                  Is fiú a lua freisin an nasc le húsáid na hidirghabhála a chur chun cinn i dtaca le díospóidí teaghlaigh trasteorann a réiteach. Maidir leis an Treoir i ndáil le gnéithe áirithe den idirghabháil in ábhair shibhialta agus ábhair thráchtála
                     2
                   tá feidhm aici freisin maidir leis an dlí teaghlaigh laistigh den chomhlimistéar breithiúnach Eorpach. Le Coinbhinsiún na Háige 1980 moltar díospóidí teaghlaigh a réiteach go cairdiúil freisin. Ar na Treoirleabhair maidir le Dea‑Chleachtas faoi Choinbhinsiún na Háige 1980 a d’fhoilsigh Comhdháil na Háige um an Dlí Idirnáisiúnta Príobháideach, tá treoirleabhar amháin dírithe ar leas a bhaint as an idirghabháil chun díospóidí teaghlaigh idirnáisiúnta a bhaineann le leanaí a réiteach, ar díospóidí iad a thagann faoi raon feidhme an Choinbhinsiúin. Ar thionscnamh an Choimisiúin Eorpaigh, aistríodh an Treoirleabhar seo go teangacha uile an Aontais seachas an Béarla agus an Fhraincis, agus go hAraibis freisin chun tacú leis an idirphlé leis na Stáit nár dhaingnigh an Coinbhinsiún nó nár aontaigh leis an gCoinbhinsiún go fóill agus chun bealaí nithiúla a aimsiú chun dul i ngleic leis na fadhbanna a bhaineann le fuadach idirnáisiúnta leanaí
                     3
                  .

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Foráiltear le hAirteagal 38 de Choinbhinsiún na Háige 1980 ‘nach mbeidh éifeacht ag aontachas [na Stát aontach] ach amháin a mhéid a bhaineann leis an gcaidreamh idir an Stát aontach agus na Stáit Chonarthacha sin a mbeidh sé dearbhaithe acu go nglacfaidh siad leis an aontachas’. Ós rud é go mbaineann an cinneadh le glacadh sainráite na mBallstát le haontachas Stáit aontaigh le Coinbhinsiún na Háige 1980, ar mhaithe leis an Aontas, is é Airteagal 218(6) den Chonradh ar Fheidhmiú an Aontais Eorpaigh an bunús dlí is infheidhme. Is é Airteagal 81(3) CFAE an bunús dlí substainteach, dá bhrí sin gníomhóidh an Chomhairle d’aon toil tar éis di dul i gcomhairle le Parlaimint na hEorpa.

                  Tá Éire faoi cheangal ag Rialachán (CE) Uimh. 2201/2003 agus, dá bhrí sin, tá sí rannpháirteach i nglacadh agus i gcur i bhfeidhm an Chinnidh seo.

                  I gcomhréir le hAirteagail 1 agus 2 de Phrótacal Uimh. 22 maidir le seasamh na Danmhairge, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, níl an Danmhairg rannpháirteach i nglacadh an Chinnidh seo agus níl sí faoi cheangal aige ná faoi réir a chur i bhfeidhm.

               •Comhréireacht

                  Dréachtaítear an togra seo de réir na gCinntí ón gComhairle a glacadh cheana maidir leis an ábhar céanna agus ní théann sé thar a bhfuil riachtanach chun an cuspóir atá aige a bhaint amach, is é sin gníomhaíocht chomhleanúnach de chuid an Aontais Eorpaigh a bhaineann le fuadach idirnáisiúnta leanaí trína áirithiú go nglacfaidh Ballstáit an Aontais Eorpaigh le haontachas Iamáice le Coinbhinsiún na Háige 1980 laistigh de thréimhse ama áirithe.

               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

               •Comhairliúcháin leis na páirtithe leasmhara

                  Chuaigh an Coimisiún i gcomhairle le Ballstáit an Aontais Eorpaigh maidir lena dtoilteanas glacadh le haontachas Iamáice le Coinbhinsiún na Háige 1980 agus thug tromlach mór de na Ballstáit tuairim fhabhrach ina leith sin.

                  Léiríodh sa phlé a rinneadh ag cruinniú na Saineolaithe an 2 Iúil 2019 nach raibh aon agóid ó na Ballstáit, ach in aon chás amháin, i gcoinne aontachas Iamáice le Coinbhinsiún na Háige 1980 a ghlacadh.

               •Bailiú agus úsáid saineolais

                  Mar ullmhúchán le haghaidh chruinniú na Saineolaithe an 2 Iúil 2019 agus an cruinniú dá éis sin, bhí an Coimisiún i ndlúth‑theagmháil le Comhdháil na Háige um an Dlí Príobháideach Idirnáisiúnta agus le Toscaireacht an Aontais in Iamáice.

               •Measúnú tionchair

                  I ndáil leis na 18 gCinneadh ón gComhairle a glacadh cheana idir 2015 agus 2019 maidir le glacadh le haontachas roinnt tríú Stát le Coinbhinsiún na Háige 1980, ní dhearnadh aon mheasúnú tionchair sonrach i bhfianaise chineál an ghnímh reachtaigh seo. Scrúdaíodh leibhéal cur chun feidhme an Choinbhinsiúin ag Iamáice, áfach, ag cruinniú na Saineolaithe an 2 Iúil 2019 ag a raibh ionadaíocht ag Ballstáit uile an Aontais.

                  Tá Iamáice tiomanta go hiomlán don Choinbhinsiún a chur chun feidhme agus tá reachtaíocht iomchuí náisiúnta glactha aici lena n‑áirítear comhchruinniú dlínse. Tá Breitheamh Líonra na Háige ceaptha ag Iamáice chun oibriú leis an Údarás Lárnach ar bhearta cur chun feidhme. Maidir le cúrsaí oiliúna, tharla roinnt gníomhaíochtaí cheana féin amhail cruinnithe agus plé le breitheamh den Údarás Lárnach sna Stáit Aontaithe maidir le ról na cúirte i gcásanna fuadaigh sa Háig, pléití le hÚdarás Lárnach SAM, turas staidéir chuig SAM agus comhdháil sa Ghuáin. I mí Dheireadh Fómhair 2018 ghlac Iamáice páirt i ‘Cruinniú Mhuir Chairib maidir le Cosaint Idirnáisiúnta Leanaí – Cur Chun Feidhme agus Oibriú Choinbhinsiúin Cosanta Leanaí na Háige’ a d’eagraigh Comhdháil na Háige um Dhlí Príobháideach Idirnáisiúnta. Cuireadh oiliúint maidir leis an idirghabháil ar fáil do bhaill foirne a bhíonn ag plé le cásanna fuadaigh.

                  Ghlac 13 Pháirtí Conarthach le haontachas Iamáice le Coinbhinsiún na Háige 1980, lena n‑áirítear an Eilvéis, an tSeapáin agus Stáit Aontaithe Mheiriceá.

               4.IMPLEACHTAÍ BUISÉADACHA

                  Níl aon impleachtaí buiséadacha ag an gcinneadh atá beartaithe.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Ós rud é nach mbaineann an togra ach leis an údarás a tugadh do Bhallstáit an Aontais Eorpaigh glacadh le haontachas Iamáice le Coinbhinsiún na Háige 1980, tá an faireachán maidir lena chur chun feidhme teoranta d’urramú na mBallstát i leith fhoclaíocht an dearbhaithe, don tréimhse ama chun an dearbhú a thaisceadh agus do thaisce an dearbhaithe a chur in iúl don Choimisiún, mar a bunaítear leis an gCinneadh ón gComhairle.

               2021/0179 (NLE)

               Togra le haghaidh

               CINNEADH ÓN gCOMHAIRLE

               lena n‑údaraítear do Bhallstáit an Aontais Eorpaigh, ar mhaithe leis an Aontas Eorpach, glacadh le haontachas Iamáice le Coinbhinsiún na Háige 1980 ar na Gnéithe Sibhialta a bhaineann le Fuadach Idirnáisiúnta Leanaí

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 81(3) i gcomhar le hAirteagal 218(6) de,

               Ag féachaint don togra ón gCoimisiún Eorpach,

               Ag féachaint don tuairim ó Pharlaimint na hEorpa
                  4
               ,

               De bharr an mhéid seo a leanas:

               (1)Tá sé socraithe ag an Aontas Eorpach gur ceann dá chuspóirí é cearta an linbh a chur chun cinn, mar a luaitear in Airteagal 3 den Chonradh ar an Aontas Eorpach. Is cuid riachtanach den bheartas sin iad bearta chun leanaí a chosaint ar aistriú éagórach nó ar choinneáil éagórach.

               (2)Ghlac an Chomhairle Rialachán (CE) Uimh. 2201/2003
                  5
                (‘Rialachán IIa na Bruiséile’), a bhfuil sé d’aidhm aige leanaí a chosaint ar na héifeachtaí díobhálacha de dheasca aistrithe éagóracha nó coinneáil éagórach agus nósanna imeachta a bhunú chun a áirithiú go dtugtar leanaí ar ais go pras go dtí an Stát ina bhfuil gnáthchónaí orthu, agus chun cosaint na gceart rochtana agus na gceart coimeádta a áirithiú chomh maith.

               (3)Le Rialachán IIa na Bruiséile, comhlánaítear agus treisítear Coinbhinsiún na Háige an 25 Deireadh Fómhair 1980 ar na Gnéithe Sibhialta a bhaineann le Fuadach Idirnáisiúnta Leanaí (‘Coinbhinsiún na Háige 1980’) lena mbunaítear, ar an leibhéal idirnáisiúnta, córas oibleagáidí agus comhair idir Stáit Chonarthacha agus idir údaráis lárnacha agus arb é is aidhm dó a áirithiú go ndéanfar leanaí a aistríodh nó a coinníodh go héagórach a thabhairt ar ais go pras.

               (4)Is páirtithe iad Ballstáit uile an Aontais i gCoinbhinsiún na Háige 1980.

               (5)Molann an tAontas do thríú Stáit aontú le Coinbhinsiún na Háige 1980 agus tacaíonn sé le cur chun feidhme ceart Choinbhinsiún na Háige 1980 trí pháirt a ghlacadh, in éineacht leis na Ballstáit, inter alia, sna Coimisiúin Speisialta arna n‑eagrú ar bhonn rialta ag Comhdháil na Háige um an Dlí Príobháideach Idirnáisiúnta.

               (6)D’fhéadfadh sé gur chreat coiteann dlíthiúil infheidhme idir Ballstáit an Aontais agus tríú stáit é an réiteach is fearr ar chásanna íogaire a bhaineann le fuadach idirnáisiúnta leanaí.

               (7)Sonraítear i gCoinbhinsiún na Háige 1980 go mbeidh feidhm ag an gCoinbhinsiún idir an Stát aontach agus na Stáit Chonarthacha sin a mbeidh sé dearbhaithe acu go nglacann siad leis an aontachas.

               (8)Le Coinbhinsiún na Háige 1980 ní cheadaítear d’eagraíochtaí réigiúnacha um chomhtháthú eacnamaíoch, amhail an tAontas, a bheith ina bpáirtithe ann. Dá bhrí sin, ní féidir leis an Aontas aontú leis an gCoinbhinsiún sin, ná ní fhéadfaidh sé dearbhú glactha a thaisceadh i ndáil le Stát aontach ach oiread.

               (9)De réir Thuairim 1/13 ó Cúirt Bhreithiúnais an Aontais Eorpaigh, is faoi inniúlacht sheachtrach eisiach an Aontais a thagann dearbhuithe glactha faoi Choinbhinsiún na Háige 1980.

               (10)An 24 Feabhra 2017 thaisc Iamáice a hionstraim aontachais le Coinbhinsiún na Háige 1980. Tháinig an Coinbhinsiún i bhfeidhm in Iamáice an 5 Bealtaine 2017.

               (11)Ba é ba chonclúid do mheasúnú ar an staid in Iamáice go bhfuil na Ballstáit in ann, ar mhaithe leis an Aontas, glacadh le haontachas Iamáice faoi théarmaí Choinbhinsiún na Háige 1980.

               (12)Ba cheart, dá bhrí sin, na Ballstáit a údarú a ndearbhú glactha le haontachas Iamáice a thaisceadh, ar mhaithe leis an Aontas i gcomhréir leis na téarmaí a leagtar amach sa Chinneadh seo.

               (13)Tá Éire faoi cheangal ag Rialachán IIa na Bruiséile agus, dá bhrí sin, tá sí rannpháirteach i nglacadh agus i gcur i bhfeidhm an Chinnidh seo.

               (14)I gcomhréir le hAirteagail 1 agus 2 de Phrótacal Uimh. 22 maidir le seasamh na Danmhairge, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, níl an Danmhairg rannpháirteach i nglacadh an Chinnidh seo agus níl sí faoi cheangal aige ná faoi réir a chur i bhfeidhm,

               TAR ÉIS AN CINNEADH SEO A GHLACADH:

               Airteagal 1

               Údaraítear leis seo do na Ballstáit glacadh le haontachas Iamáice le Coinbhinsiún na Háige an 25 Deireadh Fómhair 1980 ar na Gnéithe Sibhialta a bhaineann le Fuadach Idirnáisiúnta Leanaí (‘Coinbhinsiún na Háige 1980’) ar mhaithe leis an Aontas.

               Déanfaidh na Ballstáit, tráth nach déanaí ná ... [12 mhí tar éis dháta glactha an Chinnidh seo], dearbhú glactha a thaisceadh maidir le haontachas Iamáice le Coinbhinsiún na Háige 1980 ar mhaithe leis an Aontas, agus an fhoclaíocht seo a leanas ann:

               ‘Dearbhaíonn [ainm iomlán AN BHALLSTÁIT] go nglacann sí le haontachas Iamáice le Coinbhinsiún na Háige an 25 Deireadh Fómhair 1980 ar na Gnéithe Sibhialta a bhaineann le Fuadach Idirnáisiúnta Leanaí, i gcomhréir le Cinneadh (AE) 2021/... ón gComhairle

               Cuirfidh Ballstáit an Aontais Eorpaigh in iúl don Chomhairle agus don Choimisiún maidir lena ndearbhú glactha i ndáil le haontachas Iamáice a thaisceadh agus cuirfidh na Ballstáit téacs an dearbhaithe sin in iúl don Choimisiún laistigh de dhá mhí tar éis é a thaisceadh.

               Airteagal 2

               Tiocfaidh an Cinneadh seo i bhfeidhm an […] lá tar éis lá a fhoilsithe in Iris Oifigiúil an Aontais Eorpaigh.

               Airteagal 3

               Dírítear an Cinneadh seo chuig na Ballstáit.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Tá 18 gCinneadh ón gComhairle glactha cheana, lena n‑údaraítear do na Ballstáit glacadh le haontachas na dtíortha seo a leanas le Coinbhinsiún na Háige 1980: Andóra (Cinneadh 2015/1023 ón gComhairle arna ghlacadh an 15 Meitheamh 2015); Na Séiséil (Cinneadh 2015/2354 ón gComhairle arna ghlacadh an 10 Nollaig 2015); An Rúis (Cinneadh 2015/2355 ón gComhairle arna ghlacadh an 10 Nollaig 2015); An Albáin (Cinneadh 2015/2356 ón gComhairle arna ghlacadh an 10 Nollaig 2015); Singeapór (Cinneadh 2015/1024 ón gComhairle arna ghlacadh an 15 Meitheamh 2015); Maracó (Cinneadh 2015/2357 ón gComhairle arna ghlacadh an 10 Nollaig 2015); An Airméin (Cinneadh 2015/2358 ón gComhairle arna ghlacadh an 10 Nollaig 2015); Poblacht an Cóiré (Cinneadh 2016/2313 ón gComhairle arna ghlacadh an 8 Nollaig 2016), an Chasacstáin (Cinneadh 2016/2311 ón gComhairle arna ghlacadh an 8 Nollaig 2016), Peiriú (Cinneadh 2016/2312 ón gComhairle arna ghlacadh an 8 Nollaig 2016); An tSeoirsia agus An Afraic Theas (Cinneadh (AE) 2017/2462 ón gComhairle an 18 Nollaig 2017); An tSile, an Íoslainn agus na Bahámaí (Cinneadh (AE) 2017/2424 ón gComhairle an 18 Nollaig 2017); Panama, Uragua, an Cholóim agus an tSalvadóir (Cinneadh (AE) 2017/2464 ón gComhairle an 18 Nollaig 2017); San Mairíne (Cinneadh (AE) 2017/2463 ón gComhairle an 18 Nollaig 2017); An Phoblacht Dhoiminiceach (Cinneadh (AE) 2019/305 ón gComhairle an 18 Feabhra 2019); Eacuadór agus an Úcráin (Cinneadh (AE) 2019/306 ón gComhairle an 18 Feabhra 2019); Hondúras (Cinneadh (AE) 2019/307 ón gComhairle an 18 Feabhra 2019); An Bhealarúis agus an Úisbéiceastáin (Cinneadh (AE) 2019/308 ón gComhairle an 18 Feabhra 2019).

                     (2)

                        Treoir 2008/52/CE ó Pharlaimint na hEorpa agus ón gComhairle an 21 Bealtaine 2008 maidir le gnéithe áirithe den idirghabháil in ábhair shibhialta agus ábhair thráchtála (IO L 136, 24 Bealtaine 2008, lch. 3);

                     (3)

                  https://www.hcch.net/en/publications‑and‑studies/details4/?pid=5568&dtid=3

                     (4)

                        IO C , , lch. .

                     (5)

                        Rialachán (CE) Uimh. 2201/2003 ón gComhairle an 27 Samhain 2003 maidir le dlínse agus le haithint agus forfheidhmiú breithiúnas in ábhair maidir le pósadh agus ábhair maidir le freagracht tuismitheora, lena n‑aisghairtear Rialachán (CE) Uimh. 1347/2000 (IO L 338, 23.12.2003, lch. 1).


               AN COIMISIÚN EORPACH
            An Bhruiséil,21.3.2022
            COM(2022) 117 final
            2022/0082(NLE)

            Togra le haghaidh
            CINNEADH ÓN gCOMHAIRLE
            maidir le tabhairt i gcrích leasuithe áirithe maidir leis an gComhaontú Idirnáisiúnta Siúcra, 1992

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Is páirtí é an tAontas sa Chomhaontú Idirnáisiúnta Siúcra
                     11, (‘an Comhaontú’) agus is ball é den Eagraíocht Idirnáisiúnta Siúcra (‘ISO’). Le Cinneadh (AE) 2017/2242 ón gComhairle an 30 Samhain 2017
                     22 agus Cinneadh (AE) 2019/2136
                     33 ón gComhairle, thug an Chomhairle údarú don Choimisiún tús a chur le caibidlíocht le páirtithe sa Chomhaontú, d’fhonn an Comhaontú a nuachóiriú, go háirithe a mhéad a bhaineann leis na neamhréireachtaí idir líon vótaí na mBall agus a gcuid ranníocaíochtaí airgeadais ar thaobh amháin agus a seasamh coibhneasta i margadh domhanda an tsiúcra ar thaobh eile.

                  Rinneadh an leasú ar an gComhaontú a chaibidliú i gcomhairle leis an Meitheal um Thráchtearraí (PROBA) agus léirítear ann go cuí na treoracha caibidlíochta a d’eisigh an Chomhairle. Baineann na hathruithe leis na trí réimse seo a leanas: an buiséad riaracháin agus ranníocaíochtaí na mBall faoi Airteagal 25; leathnú na gcuspóirí, na staidéar, na meastóireachtaí agus na ngníomhaíochtaí taighde chun gur féidir táirgí eile atá bainteach le siúcra (go háirithe bitheatánól), a chuimsiú faoi raon feidhme Airteagal 1, 32, 33 agus 34; agus na rialacha maidir leis an Stiúrthóir Feidhmiúcháin a cheapadh faoi Airteagal 23.

                  Le linn an 59ú Cruinniú den Chomhairle Idirnáisiúnta Siúcra an 26 Samhain 2021, vótáil an Chomhairle Idirnáisiúnta Siúcra (‘ISC’) d’aon toil i bhfabhar a mholadh do Bhaill ISO an Comhaontú a leasú, i gcomhréir le toradh na caibidlíochta.

                  Is é is cuspóir don Chinneadh sin ón gComhairle na leasuithe a fhormheas agus na daoine, a gcumhachtaítear dóibh an fógra i dtaobh glacadh leis an leasú a thaisceadh, thar ceann an Aontais, ag an suíomh ainmnithe, na daoine sin a ainmniú.

               2.BUNÚS DLÍ

                  I gcomhréir le hAirteagal 207(4) agus le hAirteagal 218(6) pointe (a)(v) den CFAE, ba cheart don Choimisiún, ina cháil mar idirbheartaí agus leasuithe á ndéanamh ar an gComhaontú, togra a chur faoi bhráid na Comhairle maidir leis na leasuithe ar an gComhaontú a thabhairt i gcrích tar éis toiliú a fháil ó Pharlaimint na hEorpa.

               3.IMPLEACHTAÍ BUISÉADACHA

                  Faoi na rialacha reatha maidir le ranníocaíochtaí airgeadais le ISO, tá sciar ranníocaíochta airgeadais an Aontais díobh gan athrú go praiticiúil ó bhí 1992 ann cé gur tháinig athrú mór ar mhargadh domhanda an tsiúcra ó shin, agus go háirithe seasamh coibhneasta an Aontais ann. Mar thoradh air sin, ghlac an tAontas sciar ard díréireach de na costais bhuiséadacha
                     44.

                  Ach an leasú ar Airteagal 25 den Chomhaontú a bheith formheasta, leasú lena rialaítear glacadh an bhuiséid riaracháin agus ranníocaíochtaí na mBall, is fearr a bheidh an ríomh le haghaidh na vótaí ailínithe leis an margadh domhanda siúcra atá ann faoi láthair. Foráiltear maidir le hidirthréimhse deich mbliana ar a mhéad, tréimhse inar teoranta an t‑athrú bliantúil ar líon na vótaí teoranta do 15 % sa chéad chúig bliana lena linn agus do 20 % i gcás an chuid atá fágtha den idirthréimhse. Leis an athrú ar an modh ríofa laghdófar líon na vótaí chun críocha buiséadacha a dháiltear ar an Aontas, rud a laghdóidh, dá bharr sin, ranníocaíocht an Aontais le ISO.

               4.EILIMINTÍ EILE

               •Míniúchán mionsonraithe ar fhorálacha sonracha an togra

                  I gcomhréir le hAirteagal 44(1) den Chomhaontú, tabharfaidh gach Ball fógra don taiscí go nglacann sé leis an leasú laistigh den tréimhse ama a bheidh socraithe ag ISC. De réir an tráthchláir arna chomhaontú ag ISC, tá ag na Baill go dtí an 25 Samhain 2022 formheas a fháil ar na leasuithe i gcomhréir lena nósanna imeachta bunreachtúla. Tar éis dóibh an formheas a fháil, caithfidh na Baill fógra taisclainne a chur ar fáil maidir le glacadh leis na leasuithe ag Ardrúnaí na Náisiún Aontaithe i Nua Eabhrac roimh an 30 Meitheamh 2023.

               2022/0082 (NLE)

               Togra le haghaidh

               CINNEADH ÓN gCOMHAIRLE

               maidir le tabhairt i gcrích leasuithe áirithe maidir leis an gComhaontú Idirnáisiúnta Siúcra, 1992

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(4) de, i gcomhar le hAirteagal 218(6), an dara fomhír, pointe (a) (v), de,

               Ag féachaint don togra ón gCoimisiún Eorpach,

               Ag féachaint don toiliú ó Pharlaimint na hEorpa,

               De bharr an mhéid seo a leanas:

               (1)Is páirtí é an tAontas sa Chomhaontú Idirnáisiúnta Siúcra, 1992 (‘an Comhaontú’), a thug an tAontas i gcrích le Cinneadh 92/580/CEE
                  5
                ón gComhairle agus is ball é den Eagraíocht Idirnáisiúnta Siúcra (‘ISO’).

               (2)Ar bhonn san ordaithe a tugadh le Cinntí (AE) 2017/2242
                  6
                agus (AE) 2019/2136
                  7
                ón gComhairle, rinne an Coimisiún caibidliú, thar ceann an Aontais le baill eile ISO chun an Comhaontú a leasú, faoi threoir Chomhdháil na Náisiún Aontaithe ar Thrádáil agus Forbairt.

               (3)Tugadh an caibidliú ar na leasuithe ar an gComhaontú i gcrích agus rinne an Chomhairle Siúcra Idirnáisiúnta an fhoclaíocht a fhormheas le linn a 57ú seisiún i mí na Samhna 2020 agus a 58ú seisiún i mí an Mheithimh 2021.

               (4)Aon leasú a chomhaontófar i gcaibidlíocht, beidh siad le moladh do bhaill ISO ag an gComhairle Siúcra Idirnáisiúnta i gcomhréir leis an nós imeachta a leagtar amach in Airteagal 44 den Chomhaontú.

               (5)Le Cinneadh (AE) 2021/1851
                  8
                ón gComhairle údaraíodh don Choimisiún vótáil i bhfabhar a mholadh do bhaill ISO an Comhaontú a leasú, le linn an vóta speisialta a bhí ar siúl ag an 59ú seisiún den Chomhairle Idirnáisiúnta Siúcra i mí na Samhna 2021. Vótáil an Chomhairle Idirnáisiúnta Siúcra ina fhabhar d’aon toil.

               (6)De bhun Airteagal 44(1) den Chomhaontú, tá ar gach Ball ISO fógra a thabhairt don taiscí maidir lena ghlacadh leis na leasuithe.

               (7)Ba cheart na leasuithe ar an gComhaontú a bheith formheasta ag an Aontas,

               TAR ÉIS AN CINNEADH SEO A GHLACADH:

               Airteagal 1

               Na leasuithe ar an gComhaontú Idirnáisiúnta Siúcra, 1992, is leasuithe iad anois atá formheasta thar ceann an Aontais.

               Tá téacs na leasuithe i gceangal leis an gCinneadh seo.

               Airteagal 2

               Tabharfaidh an Coimisiún, thar ceann an Aontais, fógra don taiscí maidir lena ghlacadh leis na leasuithe dá bhforáiltear in Airteagal 44(1) den Chomhaontú d’fhonn toiliú an Aontais a bheith faoi cheangal ag an gComhaontú a chur in iúl.

               Airteagal 3

               Cuirfear an Cinneadh i bhfeidhm an [   ]
                  9
               .

               Arna dhéanamh sa Bhruiséil,

                     Thar ceann na Comhairle

                     An tUachtarán

                        RÁITEAS AIRGEADAIS

                        FinancSt/10/
                           PSH/cl/830164

                        6.22.2022.1

                        DÁTA: 01.02.2022

                        1.

                        CEANNTEIDEAL BUISÉID:

                        14 20 03 06 Eagraíochtaí agus Comhaontuithe Idirnáisiúnta

                        LEITHREASUITHE:

                        B2022 5 300 000 EUR

                        2.

                        TEIDEAL:

                        Togra le haghaidh Cinneadh ón gComhairle maidir le tabhairt i gcrích leasuithe maidir leis an gComhaontú Idirnáisiúnta Siúcra, 1992.

                        3.

                        BUNÚS DLÍ: Airteagal 207(4) agus Airteagal 218(6) (a) (v) den Chonradh ar Fheidhmiú an Aontais Eorpaigh

                        4.

                        AIDHMEANNA:

                        Is é is cuspóir don Chinneadh sin ón gComhairle na leasuithe a fhormheas agus na daoine, a gcumhachtaítear dóibh an fógra i dtaobh glacadh leis an leasú a thaisceadh, thar ceann an Aontais, ag an suíomh ainmnithe, na daoine sin a ainmniú, de réir Airteagal 44(1) den Chomhaontú.

                        Baineann an leasú leis an mbuiséad riaracháin agus le ranníocaíochtaí na mBall (Airteagal 25); leathnú na gcuspóirí, na staidéar, na meastóireachtaí agus na ngníomhaíochtaí taighde chun gur féidir táirgí eile atá bainteach le siúcra a chuimsiú (Airteagail 1, 32, 33 agus 34) agus na rialacha maidir leis an Stiúrthóir Feidhmiúcháin a cheapadh (Airteagal 23).

                        Go háirithe, tugtar le hAirteagal 25 modh ríofa athbhreithnithe agus sásra coigeartaithe nuashonraithe níos éifeachtaí chun sciar an Aontais de na costais bhuiséadacha agus den fhreagracht bhuiséadach laistigh de ISO a normalú.

                        5.

                        IMPLEACHTAÍ AIRGEADAIS

                        TRÉIMHSE 12 MHÍ

                           (EUR milliún)

                        AN BHLIAIN AIRGEADAIS REATHA

                        2022

                        (EUR milliún)

                        AN CHÉAD BHLIAIN AIRGEADAIS EILE

                        2023

                        (EUR milliún)

                        5.0

                        CAITEACHAS

                        -
                              ARNA MHUIREARÚ AR BHUISÉAD AN AONTAIS
                           (AISÍOCAÍOCHTAÍ/IDIRGHABHÁLACHA)

                        -
                              ÚDARÁIS NÁISIÚNTA

                        -
                              EILE

                        -

                        -

                        -

                        5.1

                        IONCAM

                        -
                              ACMHAINNÍ DÍLSE AN AONTAIS
                           (TOBHAIGH/DLEACHTANNA CUSTAIM)

                        -
                              NÁISIÚNTA

                        2024             (EUR milliún)

                        5.0.1

                        CAITEACHAS MEASTA

                              -

                        5.1.1

                        IONCAM MEASTA

                        5.2

                        MODH RÍOFA:

                        6.0

                        AN FÉIDIR AN TIONSCADAL A MHAOINIÚ Ó LEITHREASUITHE A CUIREADH ISTEACH I gCAIBIDIL ÁBHARTHA AN BHUISÉID ATÁ ANN FAOI LÁTHAIR?

                        IS FÉIDIR

                        6.1

                        AN FÉIDIR AN TIONSCADAL A MHAOINIÚ TRÍ AISTRIÚ A DHÉANAMH IDIR CAIBIDLÍ AN BHUISÉID ATÁ ANN FAOI LÁTHAIR?

                        -

                        6.2

                        AN mBEIDH GÁ LE BUISÉAD FORLÍONTACH?

                        -

                        6.3

                        AN mBEIDH GÁ LE LEITHREASUITHE A CHUR ISTEACH I mBUISÉID AMACH ANSEO?

                        IS FÉIDIR

                        NÓTAÍ:

                        Is féidir go mbeidh iarmhairtí airgeadais ag an togra ó 2024 ach ní féidir iad a chainníochtú faoi láthair. Braithfidh sciar an Aontais den ranníocaíocht airgeadais ar líon críochnaitheach na vótaí a gheobhaidh an tAontas i ndiaidh chomhaontú an leasaithe. Is é is dóichí go laghdófar sciar an Aontais.

                     (1)
                  1
                        Cinneadh ón gComhairle an 13 Samhain 1992 maidir le síniú agus tabhairt i gcrích an Chomhaontaithe Idirnáisiúnta Siúcra 1992 (92/580/CEE) (IO L 379, 23.12.1992, lch. 15).

                     (2)
                  2
                        Cinneadh (AE) 2017/2242 ón gComhairle an 30 Samhain 2017 lena n‑údaraítear tús a chur le caibidlíocht chun an Comhaontú Idirnáisiúnta Siúcra 1992 a leasú (IO L 322, 7.12.2017, lch. 29).

                     (3)
                  3
                        Cinneadh (AE) 2019/2136 ón gComhairle an 5 Nollaig 2019 lena n‑údaraítear tús a chur le caibidlíocht chun an Comhaontú Idirnáisiúnta Siúcra 1992 a leasú (IO L 324, 13.12.2019, lch. 3–4).

                     (4)
                  4
                        Baintear úsáid as líon na vótaí, a chinntear i gcomhréir le hAirteagal 25, mar aon leis an méid in aghaidh an vóta chun ranníocaíocht airgeadais gach Baill i mbuiséad bliantúil ISO a ríomh.

                     (5)

                        Cinneadh ón gComhairle an 13 Samhain 1992 maidir le síniú agus tabhairt i gcrích an Chomhaontaithe Idirnáisiúnta Siúcra 1992 (92/580/CEE) (IO L 379, 23.12.1992, lch. 15).

                     (6)

                        Cinneadh (AE) 2017/2242 ón gComhairle an 30 Samhain 2017 lena n‑údaraítear tús a chur le caibidlíocht chun an Comhaontú Idirnáisiúnta Siúcra 1992 a leasú (IO L 322, 7.12.2017, lch. 29).

                     (7)

                        Cinneadh (AE) 2019/2136 ón gComhairle an 5 Nollaig 2019 lena n‑údaraítear tús a chur le caibidlíocht chun an Comhaontú Idirnáisiúnta Siúcra 1992 a leasú (IO L 324, 13.12.2019, lch. 3‑4).

                     (8)

                        Cinneadh (AE) 2021/1851 ón gComhairle an 15 Deireadh Fómhair 2021 maidir leis an seasamh atá le glacadh thar ceann an Aontais Eorpaigh sa Chomhairle Siúcra Idirnáisiúnta a mhéid a bhaineann leis na leasuithe ar an gComhaontú Idirnáisiúnta Siúcra 1992 agus leis an tráthchlár chun iad a chur chun feidhme (IO L 374, 22.10.2021, p. 49–51).

                     (9)

                        Foilseoidh Ardrúnaíocht na Comhairle dáta theacht i bhfeidhm an Chomhaontaithe in Iris Oifigiúil an Aontais Eorpaigh.

    ---documentbreak---

               AN COIMISIÚN EORPACH
            An Bhruiséil,21.3.2022
            COM(2022) 117 final

            IARSCRÍBHINN
            a ghabhann leis an
            Togra le haghaidhCINNEADH ÓN gCOMHAIRLE
            maidir le tabhairt i gcrích leasuithe áirithe maidir leis an gComhaontú Idirnáisiúnta Siúcra, 1992

               IARSCRÍBHINN

               Déantar an Comhaontú Idirnáisiúnta Siúcra 1992 (‘an Comhaontú’) a leasú mar a leanas:

               (1) cuirtear an méid seo a leanas in ionad Airteagal 1:

               ‘Airteagal 1

               Cuspóirí

               Is éard atá i gcuspóirí an Chomhaontaithe Idirnáisiúnta Siúcra, 1992 (dá ngairtear an Comhaontú anseo feasta) i bhfianaise théarmaí rún 93 (IV) arna ghlacadh ag Comhdháil na Náisiún Aontaithe ar Thrádáil agus Forbairt, an méid seo a leanas:

               (a)Comhar idirnáisiúnta feabhsaithe a áirithiú i gcúrsaí siúcra agus milseoirí domhanda chomh maith le saincheisteanna gaolmhara, lena n‑áirítear táirgeadh bithfhuinnimh agus eatánóil breosla ó bharra siúcra;

               (b)Fóram a chur ar bun le haghaidh comhairliúcháin idir-rialtasacha maidir le margaí siúcra agus milseoirí agus maidir le margaí fhotháirgí an tionscail siúcra agus eatánóil breosla bunaithe ar bharra siúcra;

               (c)An trádáil a éascú trí fhaisnéis a bhailiú agus a chur ar fáil ar an margadh domhanda siúcra agus milseoirí eile, chomh maith le bithfhuinneamh agus eatánól breosla bunaithe ar bharra siúcra;

               (d)Éileamh méadaithe ar shiúcra agus ar bharra siúcra a spreagadh, le haghaidh úsáidí neamhbhia go háirithe.’;

               (2)in Airteagal 23, cuirtear an méid seo a leanas in ionad mhír 1:

               ‘1. Is le vóta speisialta a cheapfaidh an Chomhairle an Stiúrthóir Feidhmiúcháin go ceann tréimhse 4 bliana. Déanfaidh an Chomhairle an ceapachán 6 mhí ar a laghad roimh thús thréimhse oifige an Stiúrthóra Feidhmiúcháin. Féadfaidh an Chomhairle an Stiúrthóir Feidhmiúcháin a athcheapadh le vóta speisialta go ceann tréimhse 4 bliana eile. Ní dhéanfar an Stiúrthóir Feidhmiúcháin a cheapadh ar feadh níos mó ná dhá théarma. Déanfaidh an Chomhairle téarmaí sonracha ceapacháin an Stiúrthóra Feidhmiúcháin a chinneadh.’;

               (3)cuirtear an méid seo a leanas in ionad Airteagal 25:

               ‘Airteagal 25

               An buiséad riaracháin a ghlacadh agus ranníocaíochtaí na mBall

                1. Chun críoch an Airteagail seo beidh 2 000 vóta ag na Baill.

               2. (a)Beidh líon áirithe vótaí ag gach Ball agus déanfar an líon sin a chinneadh i gcomhréir le mír 3 thíos.

               (b)Ní bheidh níos lú ná 6 vóta ag aon Bhall.

               (c)Ní bheidh aon vóta codánach ann. Ceadófar slánú sa phróiseas ríofa agus chun a áirithiú go leithdháilfear an líon vótaí iomlán.

               3.Déanfar na vótaí a chinneadh ar bhonn bliantúil de réir an nós imeachta seo a leanas: gach bliain ó 2023 amach, tráth fhoilsithe Bhliainirise an tSiúcra ag an Eagraíocht Idirnáisiúnta Siúcra, déanfar an líon vótaí le haghaidh gach Baill a ríomh ar bhonn na dtáscairí seo a leanas agus a n‑ualaithe choibhneasta:

               ·20 % de na vótaí bunaithe ar sciar pro rata an Bhaill sin d’onnmhairí Iomlána na mBall, móide

               ·20 % de na vótaí bunaithe ar sciar pro rata an Bhaill sin d’allmhairí Iomlána na mBall, móide

               ·20 % de na vótaí bunaithe ar sciar pro rata an Bhaill sin de tháirge Iomlán na mBall, móide

               ·20 % de na vótaí bunaithe ar sciar pro rata an Bhaill sin de thomhaltas Iomlán na mBall, móide

               ·20 % de na vótaí bunaithe ar sciar pro rata an Bhaill sin de Chumas Íocaíochta Iomlán na mBall (APF). Tá APF comhionann leis na measúnuithe le haghaidh leithdháileadh chostais na Náisiún Aontaithe.

               Déanfar líon vótaí gach Baill a ríomh, le haghaidh gach ceann de na táscairí thuas, trí úsáid a bhaint as meán an táscaire sin le haghaidh na 5 bliana dheireanacha a foilsíodh san eagrán is déanaí de Bhliainiris Siúcra na hEagraíochta. Is é an Stiúrthóir Feidhmiúcháin a ríomhfaidh sciar gach Baill in iomlán na mBall uile le haghaidh na dtáscairí thuasluaite. Dáilfear na sonraí go léir thuas ar na Baill tráth a ndéanfar na ríomhanna.

               4.I gcás aontachas Ball tar éis theacht i bhfeidhm am Chomhaontaithe déanfar a vótaí a chinneadh de réir na heochrach ríofa faoi mhíreanna 2 agus 3 thuas. Déanfar vótaí na mBall atá ann cheana a athríomh dá réir sin ionas gur 2 000 vóta a bheidh in iomlán na vótaí go fóill.

               5.I gcás ina dtarraingíonn Baill siar, déanfar vótaí na mBall a tharraingíonn siar a athdháileadh ar na Baill eile bunaithe ar sciartha athríofa 5 tháscaire na mBall ionas gur 2 000 vóta a bheidh in iomlán vótaí na mBall go fóill.

               6. Socrú idirthréimhseach:

               (a)Chun pointe tosaithe a bhunú le haghaidh coigeartuithe a ríomh, glacfar leis an mBallraíocht agus an staid vótála sa bhliain 2022 mar bhonn.

               (b)Le linn na chéad 5 bliana den idirthréimhse ní bheidh líon vótaí gach Baill níos mó ná 15 % níos airde ná níos ísle ná na vótaí a aontaíodh don bhliain roimhe sin, agus, le linn an dara 5 bliana den idirthréimhse ní fhéadfaidh líon vótaí gach Baill a bheith níos mó ná 20 % níos airde ná níos ísle ná na vótaí a aontaíodh don bhliain roimhe sin. Ach amháin i gcás, i gcomhréir le forálacha mhír 2(c), inarb é a thiocfaidh as slánú gur mó an líon vótaí a leithdháiltear ar Bhall na ná céatadáin arna gcomhaontú, ceadófar sin.

               (c)Chun an ranníocaíocht in aghaidh an vóta a bhunú, ní dhéanfar vótaí nach nglacfar leo de bharr chur i bhfeidhm mhír 6 (b) a ath-leithdháileadh ar na Baill eile. Dá bhrí sin, déanfar an ranníocaíocht in aghaidh an vóta a chinneadh ar bhonn líon athríofa na vótaí foriomlána, ar choinníoll nach mó sin na 2 000 vóta.

               (d)Beidh deireadh leis an socrú idirthréimhseach laistigh de 10 mbliana.

               7. Forálacha Airteagal 26, mír 2, a bhaineann le cearta vótála a chur ar fionraí de dheasca neamh-chomhlíonadh oibleagáidí, ní bheidh feidhm acu maidir leis an airteagal seo.

               8. Le linn an dara leath de gach bliain, glacfaidh an Chomhairle buiséad riaracháin na hEagraíochta don bhliain ina dhiaidh sin agus cinnfidh sí ranníocaíocht na mBall in aghaidh an vóta is gá le haghaidh an bhuiséid sin, tar éis forálacha mhír 6 den airteagal seo a chur san áireamh.

               9.Déanfar ranníocaíocht gach Baill leis an mbuiséad riaracháin a ríomh tríd an ranníocaíocht in aghaidh an vóta a iolrú le líon na vótaí atá ina sheilbh aige faoin airteagal sin, mar a leanas:

               (a)I ndáil leis na Baill sin ar Baill iad tráth ghlacadh deireanach an bhuiséid riaracháin, an líon vótaí atá ina seilbh ag an am sin; agus

               (b)I ndáil leis na Baill sin a ghlac ballraíocht tar éis ghlacadh an bhuiséid riaracháin, an líon vótaí a fhaigheann siad an tráth a ghlacann siad ballraíocht, arna choigeartú i gcoibhéis le fuílleach na tréimhse a chumhdaítear leis na buiséid; na hathbhreithnithe a dhéantar ar Bhaill eile, ní dhéanfar athrú orthu sin.

               10.Féadfaidh an Chomhairle, le vóta speisialta, beart a dhéanamh de réir mar a mheasfadh sí a bheith iomchuí, chun maolú a dhéanamh ar na héifeachtaí ar ranníocaíochtaí Ball a thiocfadh as ballraíocht a d’fhéadfadh a bheith teoranta tráth buiséad riaracháin 2024 a ghlacadh nó as aon mhórlaghdú ar an mballraíocht ina dhiaidh sin.’;

               (4)cuirtear an méid seo a leanas in ionad Airteagal 32:

               ‘Airteagal 32

               Faisnéis agus staidéir

               1.Gníomhóidh an Eagraíocht mar lárionad le haghaidh bailiú agus foilsiú faisnéise staidrimh agus staidéir ar tháirge domhanda, praghsanna, onnmhairithe agus allmhairithe, tomhaltas agus stoic tháirgí siúcra, chomh maith le cánacha ar tháirgí siúcra.

               2. Gabhann na Baill orthu féin a chur ar fáil laistigh den am a fhéadtar a fhorordú sna rialacha nós imeachta na staitisticí agus an fhaisnéis uile atá ar fáil a fhéadtar a shainaithint sna rialacha sin gur rialacha iad is gá chun a chumasú don Eagraíocht a fheidhmeanna a chomhlíonadh faoin gcomhaontú seo. I gcás inar gá sin, bainfidh an Eagraíocht úsáid as aon fhaisnéis ábhartha den chineál sin a d’fhéadfadh a bheith ar fáil ó fhoinsí eile. Maidir le hoibríochtaí daoine nó cuideachtaí a tháirgeann nó a phróiseálann táirgí siúcra nó a chuireann ar an margadh iad, ní dhéanfaidh an Eagraíocht aon fhaisnéis a fhoilsiú a d’fhéadfaí a úsáid chun an hoibríochtaí sin a shainaithint.’;

               (5)cuirtear an méid seo a leanas in ionad Airteagal 33:

               ‘Airteagal 33

               Meastóireacht margaidh, tomhaltas agus staitisticí

               1. Bunóidh an Chomhairle Coiste Táirgí Siúcra um Meastóireacht Mhargaidh, Tomhaltas agus Staitisticí, ina mbeidh na Baill uile, faoi Chathaoirleacht an Stiúrthóra Feidhmiúcháin.

               2. Déanfaidh an Coiste athbhreithniú leanúnach ar ábhair a bhaineann le geilleagar domhanda na dtáirgí siúcra agus coinneoidh sé na Baill ar an eolas ar an méid a phléitear agus tionólfaidh sé cruinniú chuige sin dhá uair sa bhliain de ghnáth. Maidir leis an bhfaisnéis uile a bhaileoidh an eagraíocht de bhun airteagal 32, cuirfidh an Coiste é sin san áireamh.

               3. Tabharfaidh an Coiste faoi obair sna réimsí seo a leanas:

               (a)Staitisticí maidir leis an táirge siúcra a ullmhú agus anailís staitistiúil a dhéanamh ar thairgeadh, tomhaltas agus stoic an táirge siúcra agus an trádáil idirnáisiúnta ann agus praghsanna;

               (b)Anailís ar iompraíochtaí margaidh agus ar na himthosca a dhéanann difear dóibh agus tagairt ar leith á déanamh do rannpháirtíocht tíortha i mbéal forbartha sa trádáil dhomhanda;

               (c)Anailís ar an éileamh ar tháirgí siúcra, lena n‑áirítear na héifeachtaí a bhíonn ag an úsáid a bhaintear as ionadaigh shiúcra nádúrtha nó shaorga ar an trádáil dhomhanda i dtáirgí siúcra nó ar a dtomhailt;

               (d)Saincheisteanna eile de réir mar a fhormheasann an Chomhairle.

               4. Gach bliain, déanfaidh an Chomhairle dréachtchlár oibre don todhchaí a bhreith, arna ullmhú ag an Stiúrthóir Feidhmiúcháin, ina bheidh meastachán ar na riachtanais acmhainní.’;

               (6)cuirtear an méid seo a leanas in ionad Airteagal 34:

               ‘Airteagal 34

               Taighde agus forbairt

               Chun na cuspóirí a leagtar amach in Airteagal 1 a bhaint amach, féadfaidh an Chomhairle cúnamh a thabhairt taighde agus forbairt a dhéanamh i ngeilleagair táirgí siúcra agus na torthaí a fhaightear sa réimse sin a scaipeadh. Chun na críche sin, féadfaidh an Chomhairle oibriú i gcomhar le heagraíochtaí agus institiúidí taighde idirnáisiúnta ar choinníoll nach dtabhaíonn an Chomhairle aon oibleagáidí airgeadais eile.’;

               (7)cuirtear an méid seo a leanas in ionad theideal na hIarscríbhinne:

               ‘An leithdháileadh vótaí a chomhaontaíodh den chéad uair in 1992’.


               AN COIMISIÚN EORPACH
            An Bhruiséil,21.3.2022
            COM(2022) 116 final
            2022/0081(NLE)

            Togra le haghaidh
            CINNEADH ÓN gCOMHAIRLE
            an seasamh atá le glacadh thar ceann an Aontais Eorpaigh in ullmhú don 19ú cruinniú de Chomhdháil na bPáirtithe sa Choinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES CoP19)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais in ullmhú don 19ú cruinniú de Chomhdháil na bPáirtithe sa Choinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol,  i ndáil le leasuithe atá beartaithe ar na Foscríbhinní a ghabhann leis an gCoinbhinsiún.

               2.Comhthéacs an togra

               2.1.An Coinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol

               Is é is aidhm don Choinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (an ‘Coinbhinsiún’ nó CITES) ainmhithe agus plandaí fiáine a chosaint ar róshaothrú trí thrádáil idirnáisiúnta. Tháinig an Coinbhinsiún i bhfeidhm an 1 Iúil 1975.

               Is páirtithe sa Choinbhinsiún iad an tAontas agus a Bhallstáit uile
                  1
               .

               2.2.Comhdháil na bPáirtithe sa Choinbhinsiún

               Arna bhunú de bhun Airteagal XI den Choinbhinsiún, is é Chomhdháil na bPáirtithe (CoP) comhlacht rialaithe an Choinbhinsiúin. Tagann CoP le chéile gach 2 go 3 bliana chun cur chun feidhme an Choinbhinsiúin a athbhreithniú. Go sonrach, chun críocha an togra seo, measann agus glacann CoP tograí chun na liostaí de na speicis ainmhithe agus plandaí atá i mbaol a áirítear i bhFoscríbhinní I agus II a ghabhann leis an gCoinbhinsiún a leasú.

               2.3.Na cinntí atá beartaithe de chuid Chomhdháil na bPáirtithe

               Le linn a 19ú cruinniú (CoP19) ón 14 go dtí an 25 Samhain 2022, déanfaidh Comhdháil na bPáirtithe cinneadh ar thograí chun Foscríbhinní CITES (na ‘tograí liostaithe’) a leasú. Is é an cuspóir atá le speicis áirithe (nó grúpaí speiceas áirithe) a chur san áireamh sna Foscríbhinní trádáil tráchtála sna speicis sin a rialú agus faireachán a dhéanamh uirthi (Foscríbhinn II) nó an céanna a chosc go ginearálta (Foscríbhinn I).

               Mar chodanna dílse den Choimisiún, tá na Foscríbhinní ceangailteach ó thaobh an dlí de. Faoi Airteagal XV(1)(c) den Choimisiún, bíonn feidhm ag leasuithe a chinneann CoP 90 lá tar éis chur i gcrích CoP.

               3.An seasamh atá le glacadh thar ceann an Aontais

               I gcomhréir le hAirteagal XV(1) den Choinbhinsiún, féadfaidh aon Pháirtí leasuithe ar Fhoscríbhinn I nó II a mholadh lena mbreithniú ag CoP19. Tá téacs an leasaithe atá beartaithe le cur in iúl do Rúnaíocht an Choinbhinsiúin 150 lá ar a laghad roimh an gcruinniú, i.e. faoin 17 Meitheamh 2022.

               Ina theannta sin, i gcomhréir le hAirteagal XVI den Choinbhinsiún, féadfaidh aon Pháirtí a chur faoi bhráid na Rúnaíochta liosta de na speicis a shainaithníonn sé mar speicis atá faoi réir rialaithe laistigh dá dhlínse, d’fhonn dúshaothrú a chosc nó a shrianadh, agus a bhfuil comhar Páirtithe eile i rialáil trádála de dhíth ina leith. Cé gur féidir aighneacht den sórt sin a dhéanamh tráth ar bith, le mír 3 de Rún Comhdhála 9.25 (Rev. CoP18) de Chomhdháil na bPáirtithe in CITES moltar go ndéanfaidh Páirtí a bhfuil sé ar intinn aige speiceas a chur san áireamh i bhFoscríbhinn III an Rúnaíocht a chur ar an eolas maidir lena intinn ar a laghad 3 mhí roimh chruinniú de Chomhdháil na bPáirtithe. Déantar sin lena áirithiú go rachaidh sé i bhfeidhm ar an dáta céanna le leasuithe ar Fhoscríbhinní I agus II a ghlactar ag an gcruinniú.

               Má ghlactar iad, is dóigh go ndéanfar difear leis na tograí liostaithe do rialacha an Aontais, toisc go mbeadh leasuithe ar reachtaíocht ábhartha an Aontais i gceist leo, go háirithe ar an Iarscríbhinn a ghabhann le Rialachán (CE) Uimh. 338/97 ón gComhairle
                  2
               , i gcás nach mór athruithe ar na Foscríbhinní a ghabhann leis an gCoinbhinsiún a léiriú. Dá thoradh sin bhunófaí srianta ar thrádáil ón Aontas, isteach san Aontas agus laistigh den Aontas sa speiceas lena mbaineann na hathruithe sin. Tá éifeachtaí dlíthiúla comhchosúla ag an aighneacht faoi Airteagal XVI den Choinbhinsiún.

               Bhí saineolaithe ó Bhallstáit an Aontais agus ón gCoimisiún ag breithniú grúpaí tacsanomaíocha éagsúla chun speicis atá faoi bhagairt mar gheall ar thrádáil idirnáisiúnta agus, dá bharr sin, a bhféadfadh na critéir lena gcur san áireamh i gceann d’Fhoscríbhinní CITES a chomhlíonadh, ag féachaint do thograí agus aighneachtaí ón Aontas chun na speicis sin a liostú tráth CoP19. Mar thoradh ar na breithnithe sin, déantar tagairt do 12 dhréacht-togra maidir le speicis a chur san áireamh i bhFoscríbhinní I nó II CITES sa Cinneadh ón gComhairle atá beartaithe.

               Tá sé molta speiceas amháin (Cuora galbinifrons) a aistriú ó Fhoscríbhinn II go Foscríbhinn I CITES, i gcomhréir leis an gconclúid de chuid Choiste um Ainmhithe CITES go gcomhlíonann an speiceas na critéir lena chur san áireamh i bhFoscríbhinn I,
                  3
                mar a shainítear i mír 1 d’Airteagal II de CITES, eadhon go bhfuil an speiceas i mbaol a ndíothaithe agus go ndéanann trádáil difear dó.

               Moltar le 11 thogra eile gur cheart speiceas aonair nó grúpa speiceas (a liostaítear ag leibhéal tacsanomaíoch níos airde) a chur san áireamh i bhFoscríbhinn II CITES, i gcomhréir leis na critéir i mír 2 d’Airteagal II den Choinbhinsiún agus leis an treoir bhreise i Rún CoP 9.24 (Rev. CoP17). I ngach cás tá an measúnú sin bunaithe ar an litríocht eolaíoch agus ar fhoinsí eile d’fhaisnéis eolaíoch, lena n‑áirítear catagóiriú na speiceas de réir Liosta Dearg na Speiceas faoi Bhagairt a thiomsaigh an tAontas Idirnáisiúnta um Chaomhnú an Dúlra (IUCN) agus, i gcás ina bhfuil fáil orthu, sonraí trádála a fhaightear ó Bhunachar Sonraí ar Thrádáil de chuid CITES, chomh maith le faisnéis thírshonrach maidir le stádas caomhantais na speiceas agus bearta cosanta atá ann cheana.

               Breithníodh na dréacht-tograí liostaithe sin ag cruinnithe den Ghrúpa Saineolaithe de chuid údaráis bhainistíochta CITES na mBallstát agus ag cruinniú ad hoc d’ionadaithe d’údaráis eolaíochta na mBallstát le haghaidh CITES. I gcomhréir le Rún CoP 9.24 (Rev. CoP17), chuaigh an Coimisiún i gcomhairle freisin le stáit raoin na speiceas atá á mbreithniú lena liostú. Lorg an Coimisiún a dtuairimí maidir le liostú féideartha faoin gCoinbhinsiún, spreag sé iad chun faisnéis eolaíoch ábhartha a roinnt agus, i gcás inar thacaigh stáit raoin le togra liostaithe, d’iarr sé orthu comhoibriú leis an Aontas chun an togra a chur faoi bhráid na Rúnaíochta. Beartaítear cruinnithe tiomnaithe le geallsealbhóirí an Aontais agus le hionadaithe ó thríú tíortha maidir le tograí liostaithe féideartha an Aontais le haghaidh earrach 2022.

               4.Bunús dlí

               4.1.Bunús dlí don nós imeachta

               4.1.1.Prionsabail

               Déantar foráil le hAirteagal 218(9) den Chonradh ar Fheidhmiú an Aontais Eorpaigh (CFAE) maidir le cinntí lena mbunaítear ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis an gcoincheap freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a imirt ar ábhar na reachtaíochta a ghlacfaidh reachtas an Aontais Eorpaigh’
                  4
               .

               4.1.2.Cur i bhfeidhm maidir leis an gcás seo

               Is comhlacht í Comhdháil na bPáirtithe arna cur ar bun le comhaontú, eadhon CITES.

               Na leasuithe ar Fhoscríbhinní I agus II CITES a bhfuil CoP le cinneadh a dhéanamh ina leith, is gníomhartha iad a bhfuil éifeachtaí dlíthiúla leo. Toisc gur cuid lárnach den Choinbhinsiún iad, beidh na Foscríbhinní leasaithe ceangailteach faoin dlí idirnáisiúnta.

               Cé nach n‑éilítear ó fhógra a bhaineann le Foscríbhinn III cinneadh ó CoP, is iomchuí é a chur san áireamh sa chinneadh seo ar chúiseanna comhsheasmhachta, i bhfianaise na leasuithe ar Fhoscríbhinn III a dhéanann difear do Rialachán (CE) Uimh. 338/97 ón gComhairle freisin.

               Le leasuithe ar na Foscríbhinní, ní forlíontar ná ní leasaítear creat institiúideach an Choinbhinsiúin.

               Dá bhrí sin, is é Airteagal 218(9) CFAE an bunús dlí don nós imeachta maidir leis an gcinneadh atá beartaithe.

               4.2.Bunús dlí substainteach

               4.2.1.Prionsabail

               Braitheann an bunús dlí substainteach le haghaidh cinneadh faoi Airteagal 218(9) CFAE go príomha ar chuspóir agus ábhar an ghnímh atá beartaithe ar ina leith a nglactar seasamh thar ceann an Aontais. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh-chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh-chomhpháirte.

               Maidir le gníomh atá beartaithe a bhfuil roinnt cuspóirí á saothrú leis san am céanna, nó a bhfuil roinnt comhpháirteanna ann, ar cuspóirí nó comhpháirteanna iad a bhfuil dlúthnasc doscartha eatarthu gan ceann amháin a bheith teagmhasach leis an gceann eile, ní mór, ar bhonn eisceachtúil, na bunúis chomhfhreagracha dlí áirithe a áireamh sa bhunús dlí substainteach atá le cinneadh faoi Airteagal 218(9) CFAE.

               4.2.2.Cur i bhfeidhm maidir leis an gcás seo

               Maidir leis na cinntí atá beartaithe ag CoP, saothraítear leo cuspóirí i réimsí an ‘chomhshaoil’ agus na ‘trádála’ agus tá comhpháirteanna iontu a bhaineann leis na réimsí sin. Tá na gnéithe sin den ghníomh atá beartaithe i ndlúthnasc doscartha le chéile gan ceann amháin a bheith teagmhasach maidir leis an gceann eile.

               Dá bhrí sin, tá na forálacha seo a leanas sa bhunús dlí substainteach atá leis an gcinneadh atá beartaithe: Airteagal 192(1) agus Airteagal 207(3) agus (4) an chéad fhomhír.

               4.3.Conclúid

               Ba cheart Airteagal 192(1) agus Airteagal 207, i gcomhar le hAirteagal 218(9) CFAE, a bheith ina mbunús dlí don chinneadh atá beartaithe.

               2022/0081 (NLE)

               Togra le haghaidh

               CINNEADH ÓN gCOMHAIRLE

               an seasamh atá le glacadh thar ceann an Aontais Eorpaigh in ullmhú don 19ú cruinniú de Chomhdháil na bPáirtithe sa Choinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES CoP19)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1) agus Airteagal 207(3) agus (4) an chéad fhomhír, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Thug an tAontas an Coinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (an ‘Coinbhinsiún’) i gcrích le Cinneadh (AE) 2015/451 ón gComhairle an 6 Márta 2015
                  5
               , agus tháinig sé i bhfeidhm an 1 Iúil 1975.

               (2)De bhun Airteagal XI(3) den Choinbhinsiún, féadfaidh Comhdháil na bPáirtithe, inter alia, cinntí a ghlacadh chun Foscríbhinní I agus II a ghabhann leis an gCoinbhinsiún a leasú.

               (3)Ina theannta sin, de bhun Airteagal XVI den Choinbhinsiún, féadfaidh aon Pháirtí a chur faoi bhráid na Rúnaíochta liosta de na speicis a shainaithníonn sé mar speicis atá faoi réir rialaithe laistigh dá dhlínse, d’fhonn dúshaothrú a chosc nó a shrianadh, agus a bhfuil comhar Páirtithe eile i rialáil trádála de dhíth ina leith.

               (4)Déanfaidh Comhdháil na bPáirtithe sa Choinbhinsiún, le linn a 19ú cruinniú ón 14 go dtí an 25 Samhain 2022, cinneadh maidir le tograí chun Foscríbhinní I agus II CITES a leasú. Ní mór do na Páirtithe na tograí sin a chur faoi bhráid Rúnaíocht an Choinbhinsiúin faoin 17 Meitheamh 2022.

               (5)Tá aighneachtaí chun speicis a chur san áireamh i bhFoscríbhinn III, nach bhfuil cinneadh ó Chomhdháil na bPáirtithe ag teastáil ina leith, le déanamh, mar sin féin, ar a laghad 3 mhí roimh cheann dá cruinnithe.

               (6)Is iomchuí an seasamh a bhunú atá le glacadh thar ceann an Aontais maidir le tograí liostaithe atá le cur faoi bhráid Chomhdháil na bPáirtithe, toisc go mbeidh na leasuithe ar na Foscríbhinní ina gceangal ar an Aontas.

               (7)Tá an seasamh atá beartaithe le glacadh maidir le tograí liostaithe atá le breithniú ag Comhdháil na bPáirtithe bunaithe ar anailís shaineolach ar fhiúntas na dtograí sin, i gcomhréir leis na critéir arna mbunú sa Choinbhinsiún agus de réir na fianaise eolaíche is fearr atá ar fáil. Leis an bhfianaise sin tacaítear leis na liostuithe ar leith atá beartaithe leis an gCinneadh seo, chun a áirithiú nach bhfuil trádáil sa speiceas lena mbaineann ina bagairt ar a mharthanas san fhiántas.

               TAR ÉIS AN CINNEADH SEO A GHLACADH:

               Airteagal 1

               Na tograí atá le déanamh ag an Aontas le haghaidh leasuithe ar Fhoscríbhinní CITES, atá le déanamh tráth an 19ú cruinniú de Chomhdháil na bPáirtithe sa Choinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol, leagtar amach in Iarscríbhinn 1 iad.

               Airteagal 2

               An aighneacht maidir le cur san áireamh i bhFoscríbhinn III CITES atá le déanamh ag an Aontas tráth an 19ú cruinniú de Chomhdháil na bPáirtithe sa Choinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol, leagtar amach in Iarscríbhinn 2 í.

               Airteagal 3

               Is chuig an gCoimisiún a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                           Cinneadh (AE) 2015/451 ón gComhairle an 6 Márta 2015 maidir le haontachas an Aontais Eorpaigh leis an gCoinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES) IO L 75, 19.3.2015, lch. 1-3.

                     (2)

                        Rialachán (CE) Uimh. 338/97 ón gComhairle an 9 Nollaig 1996 maidir le speicis fauna agus flora fiáine a chosaint trí thrádáil iontu a rialáil, IO L 61, 3.3.1997, lgh. 1-134.

                     (3)

                        Pointe 20.3.8 i dtaifead achomair an 28ú cruinniú de chuid an Choiste, a tionóladh in 2015, ag https://cites.org/sites/default/files/eng/com/ac/28/E-AC28-SumRec.pdf.

                     (4)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C‑399/12, ECLI:EU:C:2014:2258, míreanna 61 go 64.

                     (5)

                           IO L 75, 19.3.2015, lgh. 1-3.

    ---documentbreak---

               AN COIMISIÚN EORPACH
            An Bhruiséil,21.3.2022
            COM(2022) 116 final

            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaighin ullmhú don 19ú cruinniú de Chomhdháil na bPáirtithe sa Choinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES CoP19)

               IARSCRÍBHINN 1

               Leasuithe ar Fhoscríbhinní I agus II CITES atá le moladh ag an Aontas Eorpach

                        Grúpa tacsanomaíoch

                        Tacsón (gnáthainm)

                        Togra

                        Reiptílí

                        Physignathus cocincinus
                        (Dragan uisce Síneach)

                        Le háireamh i bhFoscríbhinn II

                        Cuora galbinifrons
                        (Turtar boscach Ind-Síneach)

                        Le haistriú ó Fhoscríbhinn II go Foscríbhinn I

                        Débheathaigh

                        Laotriton laoensis
                        (Niút faithneach Laos)

                        Le háireamh i bhFoscríbhinn II

                        Cuóta nialas (cód foinse W) chun críoch tráchtála

                        Agalychnis lemur
                        (Frog duilleach léamair)

                        Le háireamh i bhFoscríbhinn II

                        Cuóta nialas (cód foinse W) chun críoch tráchtála

                        Éisc

                        Gach speiceas de Sphyrnidae spp. (Siorcanna ceann casúir) nach bhfuil san áireamh cheana i bhFoscríbhinn II

                        Le háireamh i bhFoscríbhinn II

                        Inveirteabraigh

                        Thelenota ananas, T. anax,
                        T. rubralineata
                        (Súmairí cladaigh)

                        Le háireamh i bhFoscríbhinn II

                        Crainn

                        Khaya spp.
                        (Mahagaine Afracach)
                        Líonta na hAfraice

                        Le háireamh i bhFoscríbhinn II le Nóta Mínithe #17

                        Afzelia spp.
                        (Mahagaine faighneoga)
                        Líonta na hAfraice

                        Le háireamh i bhFoscríbhinn II le Nóta Mínithe #17

                        Dipteryx spp.

                        Le háireamh i bhFoscríbhinn II le Nóta Mínithe [#17]

                        Handroanthus spp.
                        (Crann trumpa); Tabebuia spp. agus Roseodendron spp.

                        Le háireamh i bhFoscríbhinn II le Nóta Mínithe #17

                        Pterocarpus spp.
                        (Padauk)
                        Líonta na hAfraice

                        Le háireamh i bhFoscríbhinn II le Nóta Mínithe #17]

                        Plandaí eile

                        Rhodiola spp.

                        Le háireamh i bhFoscríbhinn II le Nóta Mínithe #2

    ---documentbreak--- NA ---documentbreak---

               AN COIMISIÚN EORPACH
            An Bhruiséil,21.3.2022
            COM(2022) 116 final

            IARSCRÍBHINN
            a ghabhann le
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh in ullmhú don 19ú cruinniú de Chomhdháil na bPáirtithe sa Choinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES CoP19)

               IARSCRÍBHINN 2

               Aighneacht an Aontais Eorpaigh le haghaidh leasú ar Fhoscríbhinn III CITES

               Virginijus Sinkevičius

               An Coimisinéir um an gComhshaol,

               um na hAigéin agus um an Iascach

               An Bhruiséil,

               Tag. Ares (2022) uimhir sábhála

               An tUasal Ivonne Higuero

               An tArd-Rúnaí

               An Coinbhinsiún maidir le Trádáil Idirnáisiúnta i Speicis Fauna agus Flora Fiáine i mBaol (CITES)

               Avenue de la Paix 8-14

               1211 An Ghinéiv 10

               AN EILVÉIS

               A Uasail Higuero,

               Thar ceann an Aontais Eorpaigh, tá sé d’onóir agam an speiceas

               Caribena versicolor

               a chur isteach lena chur san áireamh i bhFoscríbhinn III CITES, de bhun mhír 1 d’Airteagal XVI den Choinbhinsiún.

               Is speiceas dúchasach é in oileán Martinique (an Fhrainc). Tá cóip den dlí náisiúnta ábhartha is infheidhme maidir lena chosaint i gceangal leis an aighneacht seo, i gcomhréir le mír 4 d’Airteagal XVI.

               I gcomhréir le mír 3 de Rún Comhdhála 9.25 (Rev. CoP18), ba cheart an méid a cuireadh le Foscríbhinn III a theacht i bhfeidhm an dáta céanna a thiocfaidh leasuithe ar Fhoscríbhinní I agus II a glacadh ag an 19ú cruinniú de Chomhdháil na bPáirtithe sa Choinbhinsiúin i bhfeidhm.

               Mise le meas,

               Virginijus Sinkevičius

               Faoi iamh:
                     Cóip den Fhoraithne ón bhFrainc an 3 Lúnasa 2017 lena mbunaítear liosta na nArachnidae atá i gcríoch Martinique a chosnaítear ar fud na críche náisiúnta, agus na socraíochtaí dá gcosaint


               AN COIMISIÚN EORPACH
            An Bhruiséil,12.5.2021
            COM(2021) 237 final
            2021/0121(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh a ghlacfar thar ceann an Aontais Eorpaigh i gComhairle Ghinearálta na hEagraíochta Domhanda Trádála maidir leis an iarraidh ón Aontas Eorpach go gcuirfear síneadh ama le tarscaoileadh EDT lena gceadaítear fabhair uathrialacha trádála do na Balcáin Thiar

               MEABHRÁN MÍNIÚCHÁIN

               1.Ábhar an togra

               Is é is cuspóir don togra seo an seasamh a bheidh le glacadh thar ceann an Aontais i gComhairle Ghinearálta na hEagraíochta Domhanda Trádála (‘EDT’) a bhunú maidir le cinneadh a bhfuil sé beartaithe é a ghlacadh chun síneadh ama a chur le tarscaoileadh EDT lena gceadaítear don Aontas Eorpach fabhair thrádála uathrialacha a chur ar fáil do na Balcáin Thiar.

               2.Comhthéacs an togra

               2.1.Comhaontú Marrakech lena mbunaítear an Eagraíocht Dhomhanda Trádála

               Tháinig Comhaontú Marrakech i bhfeidhm an 1 Eanáir 1995, comhaontú lena mbunaítear an Eagraíocht Dhomhanda Trádála (“Comhaontú WTO”).

               Is páirtí sa Chomhaontú é an tAontas Eorpach.

               2.2.Comhdháil Aireachta agus Comhairle Ghinearálta na hEagraíochta Domhanda Trádála

               De bhun Airteagal IV(1) de Chomhaontú EDT, tá sé d’údarás ag an gComhdháil Aireachta cinntí a dhéanamh maidir le gach ábhar a chumhdaítear faoi aon cheann de na Comhaontuithe Trádála Iltaobhacha.

               De bhun Airteagal IV(2) de Chomhaontú EDT, sna tréimhsí idir cruinnithe na Comhdhála Aireachta, is í an Chomhairle Ghinearálta a dhéanfaidh feidhmeanna na Comhdhála a chleachtadh.

               De bhun Airteagal IX(1) de Chomhaontú EDT, is de chomhthoil a dhéanann EDT a chinntí de ghnáth.

               2.3.An gníomh atá beartaithe ag Comhairle Ghinearálta EDT

               De bhun Airteagal IX(3) de Chomhaontú EDT, féadtar oibleagáid a fhorchuirtear ar chomhalta a tharscaoileadh faoi chúinsí eisceachtúla.

               Mar thoradh ar iarraidh ón Aontas Eorpach, féadfaidh Comhairle Ghinearálta EDT cinneadh a ghlacadh chun síneadh ama a chur le tarscaoileadh EDT atá ann cheana, tarscaoileadh lena gceadaítear don Aontas fabhair uathrialacha trádála a chur ar fáil do na Balcáin Thiar (‘an gníomh atá beartaithe’).

               An tarscaoileadh atá ann faoi láthair, rachaidh sé in éag an 31 Nollaig 2021. Dá bhrí sin, is é is cuspóir don ghníomh atá beartaithe síneadh ama a chur leis an tarscaoileadh go dtí an 31 Nollaig 2026.

               An gníomh atá beartaithe, is gníomh é a bheidh ina cheangal ar Chomhaltaí EDT i gcomhréir le hAirteagal IX(3), chomh maith le hAirteagal II(2) de Chomhaontú EDT, lena bhforáiltear na nithe seo a leanas: ‘Is codanna lárnacha den Chomhaontú seo iad na comhaontuithe agus na hionstraimí dlíthiúla gaolmhara atá san áireamh in Iarscríbhinní 1, 2 agus 3 <...>, agus tá siad ina gceangal ar na Comhaltaí uile’.

               3.An seasamh atá le glacadh thar ceann an Aontais

               An 16 Nollaig 2020, ghlac Parlaimint na hEorpa agus an Chomhairle Rialachán (AE) 2020/2172 lena gcuirtear síneadh ama leis an tréimhse ina gcuirfear fabhair uathrialacha trádála i bhfeidhm go dtí an 31 Nollaig 2025
                  1
                ionas go gcumhdófar táirgí de thionscnamh na mBalcán Thiar (an Albáin, an Bhoisnia agus an Heirseagaivéin, an Chosaiv
                  2* Montainéagró, an Mhacadóin Thuaidh, agus an tSeirbia). Is le Rialachán (CE) Uimh. 2007/2000 ón gComhairle
                  3
                a deonaíodh na fabhair thrádála ar dtús agus leasaíodh iad agus cuireadh síneadh ama leo roinnt uaireanta ina dhiaidh sin.

               In éagmais tarscaoileadh ó oibleagáidí an Aontais de bhun Airteagal I(1) den Chomhaontú Ginearálta um Tharaifí agus Thrádáil 1994 (“CGTT 1994”) agus Airteagal XIII de CGTT 1994, a mhéad is gá, níor mhór an chóir a chuirtear ar fáil faoi na fabhair thrádála uathrialacha a leathnú chuig gach Comhalta eile de EDT.

               Dá bhrí sin, tá sé de cheangal ar an Aontas iarraidh a chur isteach chun síneadh ama cúig bliana breise go dtí an 31 Nollaig 2026 a chur le tarscaoileadh EDT maidir le fabhair uathrialacha trádála atá le deonú ag an Aontas do na Balcáin Thiar de bhun Airteagal IX(3) de Chomhaontú EDT. De bhreis ar an iarraidh sin, ba cheart don Aontas tacú le glacadh na hiarrata sin le linn Chomhairle Ghinearálta EDT.

                Bheadh sé seo ar an gceathrú síneadh ama a chuirfí leis an tarscaoileadh a deonaíodh ar dtús an 8 Nollaig 2000 go dtí an 31 Nollaig 2006
                  4
               , agus ar cuireadh síneadh ama leis go deireanach an 7 Nollaig 2016
                  5
               . Is é údar a bhí leis an gcéad tarscaoileadh agus leis na síntí ama a cuireadh leis, an t‑achrann leanúnach a bhaineann le staid eacnamaíoch an réigiúin agus tá sé beartaithe leis an bhfabhar do tháirgí incháilithe a thugann an tAontas do na tíortha sin forbairt eacnamaíoch a chur chun cinn ar bhealach atá comhsheasmhach le cuspóirí CGTT 1994.

               4.Bunús dlí

               4.1.Bunús dlí don nós imeachta

               4.1.1.Prionsabail

               Déantar foráil le hAirteagal 218(9) den Chonradh ar Fheidhmiú an Aontais Eorpaigh (CFAE) maidir le cinntí lena mbunaítear ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Coincheap na ‘ngníomhartha a bhfuil éifeachtaí dlíthiúla leo’, is coincheap é a chuimsíonn gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist.

               4.1.2.Cur i bhfeidhm maidir leis an gcás seo

               Is comhlacht í Comhairle Ghinearálta EDT a bunaíodh de chomhaontú, eadhon Comhaontú EDT.

               Is gníomh a bhfuil éifeachtaí dlíthiúla aige atá sa gníomh a iarrfar ar an gComhairle Ghinearálta a ghlacadh. An gníomh atá beartaithe, is gníomh é atá ceangailteach faoin dlí idirnáisiúnta i gcomhréir le hAirteagal II(2) agus Airteagal IX(3) de Chomhaontú EDT.

               Leis an ngníomh atá beartaithe, ní fhorlíontar ná ní leasaítear creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí don nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Prionsabail

               Braitheann an bunús dlí substainteach le haghaidh cinneadh faoi Airteagal 218(9) CFAE go príomha ar chuspóir agus ar ábhar an ghnímh atá beartaithe, gníomh a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe, nó má tá dhá chomhpháirt ann, agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt, agus an ceann eile mar aidhm nó mar chomhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh‑chomhpháirte.

               4.2.2.Cur i bhfeidhm maidir leis an gcás seo

               Is leis an gcomhbheartas tráchtála a bhaineann príomhchuspóir agus ábhar an ghnímh atá beartaithe.

               Dá bhrí sin, is í an chéad fhomhír d'Airteagal 207(4) an bunús dlí substainteach leis an gcinneadh atá beartaithe.

               4.3.Conclúid

               Is í an chéad fhomhír d'Airteagal 207(4) ba cheart a bheith ina bunús dlí don chinneadh atá beartaithe, i gcomhar le hAirteagal 218(9) CFAE.

               2021/0121 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh a ghlacfar thar ceann an Aontais Eorpaigh i gComhairle Ghinearálta na hEagraíochta Domhanda Trádála maidir leis an iarraidh ón Aontas Eorpach go gcuirfear síneadh ama le tarscaoileadh EDT lena gceadaítear fabhair uathrialacha trádála do na Balcáin Thiar

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Thug an tAontas an Comhaontú lena mbunaítear an Eagraíocht Dhomhanda Trádála (“Comhaontú WTO”) i gcrích le Cinneadh 94/800/CE ón gComhairle
                  6
                agus tháinig sé i bhfeidhm an 1 Eanáir 1995.

               (2)De bhun Airteagal II(2) de Chomhaontú EDT, is codanna lárnacha den Chomhaontú seo iad na comhaontuithe agus na hionstraimí dlíthiúla gaolmhara atá ar áireamh in Iarscríbhinní 1, 2 agus 3 (‘Comhaontuithe Trádála Iltaobhacha’), lena n‑áirítear an Comhaontú Ginearálta um Tharaifí agus Thrádáil 1994 (‘CGTT 1994’), agus tá siad ina gceangal ar na Comhaltaí uile.

               (3)De bhun Airteagal IV(1) de Chomhaontú EDT, féadfaidh an Chomhdháil Aireachta cinntí a ghlacadh maidir le gach ábhar a chumhdaítear faoi aon cheann de na Comhaontuithe Trádála Iltaobhacha. Tá an Chomhdháil Aireachta comhdhéanta d’ionadaithe ó na Comhaltaí uile agus tagann sí le chéile uair amháin ar a laghad gach ré bliain. De bhun Airteagal IV(2) de Chomhaontú EDT, sna tréimhsí idir cruinnithe na Comhdhála Aireachta, is í an Chomhairle Ghinearálta a dhéanfaidh feidhmeanna na Comhdhála a chleachtadh. De bhun Airteagal IX(1) den Chomhaontú sin, is de chomhthoil a dhéanann EDT a chinntí de ghnáth.

               (4)I gcomhréir le hAirteagal IX(3) de Chomhaontú EDT, féadfaidh an Chomhdháil Aireachta a chinneadh, faoi chúinsí eisceachtúla, oibleagáid arna forchur ar Chomhalta ag Comhaontú EDT nó ag aon cheann de na Comhaontuithe Iltaobhacha Trádála a tharscaoileadh.

               (5)Deonaíodh tarscaoileadh óna chuid oibleagáidí don Aontas faoi Airteagal I(1) de CGTT 1994 den chéad uair an 8 Nollaig 2000 go dtí an 31 Nollaig 2006
                  7
               , agus cuireadh síneadh ama leis go deireanach an 7 Nollaig 2016 go dtí an 31 Nollaig 2021, a mhéid is gá chun go dtabharfaí cead don Aontas cóir fhabhrach a thabhairt do tháirgí incháilithe de thionscnamh na mBalcán Thiar.

               (6)An 16 Nollaig 2020, ghlac Parlaimint na hEorpa agus an Chomhairle Rialachán (AE) 2020/2172 agus cuireadh síneadh ama eile leis an tréimhse ina gcuirfear fabhair uathrialacha trádála i bhfeidhm go dtí an 31 Nollaig 2025
                  8
                do na Balcáin Thiar (an Albáin, an Bhoisnia agus an Heirseagaivéin, an Chosaiv
                  9
                Montainéagró, an Mhacadóin Thuaidh agus an tSeirbia).

               (7)In éagmais tarscaoileadh oibleagáidí EDT, níor mhór le cur i bhfeidhm fabhar uathrialach trádála an Aontais do na Balcáin Thiar go dtí an 31 Nollaig 2025 a leathnú chun gach Comhalta eile EDT a chumhdach.

               (8)Maidir leis an iarraidh chun tarscaoileadh EDT lena gceadaítear fabhair uathrialacha trádála do na Balcáin Thiara a leathnú, tá údar cuí leis i bhfianaise an achrainn leanúnaigh a bhaineann le staid eacnamaíoch an réigiún agus tá sé beartaithe leis an gcóir fhabhrach do tháirgí incháilithe a thugann an tAontas do na tíortha sin forbairt eacnamaíoch a chur chun cinn ar bhealach atá comhsheasmhach le cuspóirí CGTT 1994 agus gan bacainní a chruthú ar thrádáil Chomhaltaí eile EDT. Dá bhrí sin, tá feidhm fós ag na himthosca eisceachtúla lenar tugtar údar le síneadh ama a chur leis an tarscaoileadh ó Airteagal I(1) agus ó Airteagal XIII de CGTT 1994.

               (9)Is iomchuí an seasamh a ghlacfar thar ceann an Aontais i gComhairle Ghinearálta EDT a bhunú ós rud é go mbeidh síneadh ama an tarscaoilte EDT maidir le fabhair uathrialacha trádála arna ndeonú ag an Aontas do na Balcáin Thiar ina cheangal ar Chomhaltaí EDT,

               TAR ÉIS AN CINNEADH SEO A GHLACADH:

               Airteagal 1

               Is é an seasamh a bheidh le glacadh thar ceann an Aontais laistigh de Chomhairle Ghinearálta na hEagraíochta Domhanda Trádála (EDT) iarraidh a dhéanamh síneadh ama a chur le tarscaoileadh reatha EDT maidir leis na fabhair uathrialacha trádála arna ndeonú ag an Aontas do na Balcáin Thiar go dtí an 31 Nollaig 2026, agus tacú le glacadh na hiarrata sin.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Rialachán (AE) 2020/2172 ó Pharlaimint na hEorpa agus ón gComhairle an 16 Nollaig 2020 lena leasaítear Rialachán (CE) Uimh. 1215/2009 ón gComhairle lena dtugtar isteach bearta eisceachtúla trádála le haghaidh tíortha agus críocha atá páirteach i bpróiseas Cobhsaíochta agus Comhlachais an Aontais Eorpaigh nó atá luaite leis (IO L 432, 21.12.2020, lch. 7).

                     (2)
                  *
                        Tá an t‑ainmniú seo gan dochar do sheasaimh maidir le stádas, agus tá sé i gcomhréir le Rún 1244/1999 ó Chomhairle Slándála na Náisiún Aontaithe agus le Tuairim na Cúirte Breithiúnais Idirnáisiúnta (CBI) maidir le dearbhú neamhspleáchais na Cosaive.

                     (3)

                        IO L 240, 23.9.2000, lch. 1. Rialachán arna leasú go deireanach le Rialachán (CE) Uimh. 530/2007 (IO L 125, 15.5.2007, lch. 1), arna chódú le Rialachán (CE) Uimh. 1215/2009 ón gComhairle an 30 Samhain 2009 (IO L 328, 15.12.2009, lch. 1).

                     (4)

                        WT/L/380.

                     (5)

                        G/C/W/731.

                     (6)

                        Cinneadh 94/800/CE ón gComhairle an 22 Nollaig 1994 a bhaineann leis na comhaontuithe ar thángthas orthu faoi Bhabhta Uragua den chaibidlíocht iltaobhach (1986-1994), i ndáil le hábhair a thagann faoina inniúlacht, a thabhairt i gcrích thar ceann an Chomhphobail Eorpaigh (IO L 336, 23.12.1994, lch. 1).

                     (7)

                        WT/L/380.

                     (8)

                        Rialachán (AE) 2020/2172 ó Pharlaimint na hEorpa agus ón gComhairle an 16 Nollaig 2020 lena leasaítear Rialachán (CE) Uimh. 1215/2009 ón gComhairle lena dtugtar isteach bearta eisceachtúla trádála le haghaidh tíortha agus críocha atá páirteach i bpróiseas Cobhsaíochta agus Comhlachais an Aontais Eorpaigh nó atá luaite leis (IO L 432, 21.12.2020, lch. 7).

                     (9)
                  *
                        Tá an t‑ainmniú seo gan dochar do sheasaimh maidir le stádas, agus tá sé i gcomhréir le Rún 1244/1999 ó Chomhairle Slándála na Náisiún Aontaithe agus le Tuairim na Cúirte Breithiúnais Idirnáisiúnta (CBI) maidir le dearbhú neamhspleáchais na Cosaive.